CELEX: 32014D0392
Language: ro
Date: 2014-06-24 00:00:00
Title: 2014/392/UE: Decizia de punere în aplicare a Comisiei din 24 iunie 2014 privind instituirea Consorțiului pentru o infrastructură central-europeană de cercetare (CERIC-ERIC)

25.6.2014   
            
            
               RO
            
            
               Jurnalul Oficial al Uniunii Europene
            
            
               L 184/49
            
         DECIZIA DE PUNERE ÎN APLICARE A COMISIEI
   din 24 iunie 2014
   privind instituirea Consorțiului pentru o infrastructură central-europeană de cercetare (CERIC-ERIC)
   
      (2014/392/UE)
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 723/2009 al Consiliului din 25 iunie 2009 privind cadrul juridic comunitar aplicabil unui consorțiu pentru o infrastructură europeană de cercetare (ERIC) (1), în special articolul 6 alineatul (1) litera (a),
   întrucât:
   
               (1)
            
            
               Republica Cehă, Republica Italiană, Republica Austria, România, Republica Serbia și Republica Slovenia au transmis Comisiei o cerere solicitând instituirea Consorțiului pentru o infrastructură central-europeană de cercetare sub forma unui consorțiu pentru o infrastructură europeană de cercetare („CERIC-ERIC”).
            
         
               (2)
            
            
               Republica Italiană a fost aleasă de Republica Cehă, Republica Austria, România, Republica Serbia și de Republica Slovenia în calitate de stat membru-gazdă al CERIC-ERIC.
            
         
               (3)
            
            
               Fiecare membru al CERIC-ERIC trebuie să contribuie în natură prin operarea, punerea la dispoziție și modernizarea permanentă a unei structuri partenere cu o valoare de investiții totală de peste 100 milioane EUR și cu un cost de funcționare anual total de peste 10 milioane EUR.
            
         
               (4)
            
            
               Republica Italiană a oferit, în calitate de stat-gazdă, o contribuție de 5,5 milioane EUR pentru stabilirea și consolidarea operațiunilor integrate ale CERIC-ERIC, luând în considerare, în același timp, asigurarea de contribuții suplimentare pentru modernizarea și consolidarea integrării și operării CERIC-ERIC, inclusiv pentru prestarea de servicii de formare, de transfer de tehnologii și de comunicare.
            
         
               (5)
            
            
               Prin integrarea capacităților naționale multidisciplinare de analiză, de sinteză și de pregătire de eșantioane ale membrilor într-o infrastructură de cercetare descentralizată unică, CERIC-ERIC ar trebui să contribuie la Spațiul european de cercetare.
            
         
               (6)
            
            
               Măsurile prevăzute de prezenta decizie sunt conforme cu avizul comitetului instituit în temeiul articolului 20 din Regulamentul (CE) nr. 723/2009,
            
         ADOPTĂ PREZENTA DECIZIE:
   Articolul 1
   (1)   Se instituie Consorțiul pentru o infrastructură central-europeană de cercetare sub forma unui consorțiu pentru o infrastructură europeană de cercetare (CERIC-ERIC).
   (2)   Statutul CERIC-ERIC este prezentat în anexă. Acest statut este actualizat permanent și pus la dispoziția publicului pe site-ul CERIC-ERIC și la sediul statutar.
   (3)   Elementele esențiale ale statutului CERIC-ERIC pentru a căror modificare este necesară aprobarea Comisiei în conformitate cu articolul 11 alineatul (1) din Regulamentul (CE) nr. 723/2009 sunt prevăzute la articolele 1, 5, 8, 9, 18, 19, 21, 24, 26 și 27.
   Articolul 2
   Prezenta decizie intră în vigoare în a treia zi de la data publicării în Jurnalul Oficial al Uniunii Europene.
   
      Adoptată la Bruxelles, 24 iunie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 206, 8.8.2009, p. 1.
   
      ANEXĂ
      STATUTUL CERIC-ERIC
      CAPITOLUL I — DISPOZIȚII GENERALE
      
                  Articolul 1
               
               
                  Instituire, denumire și sediu statutar
               
            
                  Articolul 2
               
               
                  Entitate reprezentantă
               
            
                  Articolul 3
               
               
                  Aderarea de noi membri
               
            
                  Articolul 4
               
               
                  Observatori
               
            
                  Articolul 5
               
               
                  Obiective, sarcini și activități
               
            
                  Articolul 6
               
               
                  Resurse
               
            
                  Articolul 7
               
               
                  Exercițiul financiar, conturi anuale și principii bugetare
               
            
                  Articolul 8
               
               
                  Politica privind accesul utilizatorilor
               
            
                  Articolul 9
               
               
                  Răspundere
               
            CAPITOLUL II — GUVERNANȚA
      
                  Articolul 10
               
               
                  Organismele CERIC-ERIC
               
            
                  Articolul 11
               
               
                  Adunarea generală
               
            
                  Articolul 12
               
               
                  Competențele și majoritățile de vot ale Adunării generale
               
            
                  Articolul 13
               
               
                  Directorul executiv
               
            
                  Articolul 14
               
               
                  Consiliul de administrație al structurilor partenere
               
            
                  Articolul 15
               
               
                  Comitetul consultativ științific și tehnic internațional (ISTAC)
               
            
                  Articolul 16
               
               
                  Comitetul independent de experți în materie de audit
               
            
                  Articolul 17
               
               
                  Audit și evaluarea impactului
               
            
                  Articolul 18
               
               
                  Politica privind resursele umane
               
            
                  Articolul 19
               
               
                  Proprietatea intelectuală și politica privind confidențialitatea și datele
               
            
                  Articolul 20
               
               
                  Transferul de tehnologie și relația cu industria
               
            
                  Articolul 21
               
               
                  Politicile privind achizițiile publice
               
            
                  Articolul 22
               
               
                  Comunicare și diseminare
               
            CAPITOLUL III — DISPOZIȚII FINALE
      
                  Articolul 23
               
               
                  Limba de lucru
               
            
                  Articolul 24
               
               
                  Durată și retragere
               
            
                  Articolul 25
               
               
                  Neîndeplinirea obligațiilor
               
            
                  Articolul 26
               
               
                  Condiții de dizolvare
               
            
                  Articolul 27
               
               
                  Lichidarea și decontarea activelor
               
            
                  Articolul 28
               
               
                  Modificarea statutului
               
            
                  Articolul 29
               
               
                  Versiunea consolidată a statutului
               
            
         PREAMBUL
      
      Guvernele Republicii Cehe, Republicii Italiene, Republicii Austria, României, Republicii Serbia și Republicii Slovenia, denumite în continuare „membrii”,
      LUÂND ÎN CONSIDERARE interesele fiecărui membru în sectoarele de cercetare relevante pentru și bazate pe utilizarea de lumină sincrotron și a altor examinări microscopice pentru tehnicile de analiză și de modificare, în special pentru prepararea și caracterizarea materialelor și investigații structurale și imagistică în domenii precum științele vieții, nanoștiință și nanotehnologie, patrimoniu cultural, mediu și știința materialelor, în general, precum și pentru structurile care au capacități de pregătire a eșantioanelor;
      LUÂND ÎN CONSIDERARE faptul că aceste activități și tehnici de cercetare constituie o bază potențială solidă pentru dezvoltarea științifică și tehnologică a membrilor implicați și că o abordare internațională la nivel paneuropean ar putea reprezenta un avantaj specific pentru accelerarea creșterii economice, ajutând la consolidarea competitivității spațiului central-european, precum și a contribuției acestuia la Spațiul european de cercetare, de asemenea, prin îmbunătățirea calității și capacității în domeniul educației, al tehnologiei și în ceea ce privește atragerea de alte beneficii socioeconomice;
      RECUNOSCÂND colaborările deja existente între mai multe instituții de cercetare care își desfășoară activitatea pe teritoriul membrilor, precum și rezultatele extrem de pozitive ale acestor colaborări;
      AVÂND ÎN VEDERE prezența instrumentelor și structurilor de înalt nivel în domeniile de cercetare specificate, pe teritoriul membrilor menționați anterior și în alte țări din spațiul central-european;
      LUÂND ÎN CONSIDERARE faptul că ar fi în interesul fiecăreia dintre aceste țări, precum și în interesul creării spațiului european de cercetare și inovare să îmbunătățească și să consolideze calitatea și integrarea capacităților lor într-o infrastructură europeană comună de cercetare descentralizată, prin depășirea caracterului fragmentat și prin exploatarea deplină a capacităților membrilor de sensibilizare și de atragere de utilizatori la nivel mondial, precum și de a se conecta cu capacități și resurse la nivel internațional;
      RECUNOSCÂND că asigurarea unui set integrat și mai larg de servicii, prin continuarea dezvoltării și a punerii în comun a capacităților complementare ale acestor structuri și deschiderea acestora către comunitățile științifice internaționale printr-un acces care face obiectul unei evaluări inter pares, va consolida și mai mult semnificația lor regională și europeană prin impactul concurențial benefic, printr-un proces comun de înalt nivel de evaluare, analiză comparativă și de gestionare, asupra dezvoltării socioeconomice și educaționale a întregii regiuni, precum și prin prevenirea exodului creierelor și prin contribuția la posibile evoluții industriale viitoare;
      LUÂND ÎN CONSIDERARE Regulamentul (CE) nr. 723/2009 care prevede un cadru juridic comun aplicabil consorțiilor pentru o infrastructură europeană de cercetare (ERIC), denumit în continuare „regulamentul”;
      RECUNOSCÂND faptul că regulamentul reprezintă un cadru juridic corespunzător pentru o cooperare consolidată;
      LUÂND ÎN CONSIDERARE faptul că, pe baza Memorandumului de înțelegere „Pentru constituirea unui consorțiu pentru o infrastructură europeană de cercetare (ERIC) pentru infrastructurile de cercetare analitice — Consorțiul pentru o infrastructură central-europeană de cercetare — «CERIC-ERIC»”, semnat cu ocazia reuniunii Grupului de la Salzburg al miniștrilor cercetării din 26 iunie 2011, membrii interesați au convenit asupra înființării unui grup de lucru responsabil pentru efectuarea tuturor activitățile pregătitoare necesare pentru constituirea unui ERIC;
      DUPĂ EXAMINAREA raportului întocmit de acest grup de lucru care, printre altele, confirmă faptul că regulamentul constituie cadrul juridic cel mai adecvat pentru inițiativa lor de cooperare;
      LUÂND ÎN CONSIDERARE sprijinul acordat conceptului CERIC-ERIC de „Grupul de la Salzburg” al miniștrilor cercetării din Europa Centrală cu ocazia reuniunii de la Bregenz din 26 iunie 2011, precum și declarația prin care membrii se angajează să propună lansarea CERIC-ERIC, semnată la Viena la 31 august 2012;
      LUÂND ÎN CONSIDERARE sprijinul acordat conceptului CERIC-ERIC prin „Declarația de la Trieste”, adoptată în cadrul reuniunii ministeriale privind știința și tehnologia a Inițiativei Central Europene (ICE) din 2011, reconfirmat în cadrul reuniunii din 19 septembrie 2012;
      ÎNTRUCÂT membrii solicită Comisiei Europene să instituie CERIC-ERIC sub forma juridică a unui consorțiu pentru o infrastructură europeană de cercetare (ERIC),
      CONVIN DUPĂ CUM URMEAZĂ:
      CAPITOLUL I
      
         DISPOZIȚII GENERALE
      
      Articolul 1
      Instituire, denumire și sediu statutar
      (1)   Se instituie o infrastructură europeană de cercetare descentralizată intitulată „Consorțiul pentru o infrastructură central-europeană de cercetare”, denumit în continuare „CERIC–ERIC”.
      (2)   Sediul statutar al CERIC-ERIC este situat în Trieste, Italia. Adunarea generală va decide, la fiecare cinci ani, dacă sediul statutar va rămâne în aceeași țară sau dacă va fi transferat pe teritoriul unui alt membru. Membrul pe teritoriul căruia este situat sediul statutar asigură, prin intermediul unei entități reprezentante, prevăzută la articolul 2, resursele necesare activităților operaționale centrale comune ale CERIC-ERIC, inclusiv orice finanțare necesară în acest sens, în conformitate cu articolul 6.
      Articolul 2
      Entitate reprezentantă
      (1)   Fiecare membru poate numi o „entitate reprezentantă” din rândul entităților publice, inclusiv al entităților regionale sau private cu misiune de serviciu public, în conformitate cu alineatul (3), în vederea îndeplinirii drepturilor și obligațiilor specifice care i-au fost delegate exclusiv în legătură directă cu domeniul de aplicare și activitățile CERIC-ERIC.
      (2)   Entitatea reprezentantă este o instituție care poate sprijini operarea științifică/tehnică a CERIC-ERIC, inclusiv furnizarea de acces la o structură („structură parteneră”) asupra căreia are drept de proprietate și care dispune de capacitatea științifică și tehnică de a contribui la obiectivele strategice, scopurile și capacitățile de acces, astfel cum se prevede la articolele 5 și 6.
      (3)   Fiecare membru informează Adunarea generală cu privire la orice modificare a entității sale reprezentante, a drepturilor și obligațiilor specifice care i-au fost delegate, a încetării mandatului sau orice alte modificări relevante, dacă este cazul. Adunarea generală adoptă norme interne care specifică domeniul de aplicare al activităților și rolul entităților reprezentante, în special în ceea ce privește procedurile de acordare a contribuțiilor în natură.
      (4)   Fiecare membru sau entitate reprezentantă propune Adunării generale spre aprobare o structură drept structură parteneră. Structura parteneră din cadrul entității reprezentante este definită în mod clar în scopul de a răspunde în mod adecvat angajamentelor care decurg din participarea la activitățile științifice și tehnice ale CERIC-ERIC.
      (5)   Structura parteneră este evaluată în conformitate cu procedura prevăzută la articolul 12 alineatul (3) litera (h) și constituie singurul punct național de referință pentru a stimula și a sprijini accesul și comunicarea cu cercetătorii și tehnicienii, precum și formarea și analiza comparativă a acestora la nivel internațional.
      Articolul 3
      Aderarea de noi membri
      (1)   CERIC-ERIC este deschis aderării de noi membri care au la dispoziție laboratoare de analiză excelente sau capacități de pregătire de eșantioane, în conformitate cu articolul 5 alineatele (1) și (2), care pot fi utilizate pentru a dezvolta și/sau a asigura expertiza și resursele tehnice și științifice corespunzătoare și pentru a aplica politica de acces liber.
      (2)   Aderarea unor noi membri este supusă aprobării Adunării generale.
      (3)   Adunarea generală definește criteriile și procedurile de evaluare în vederea acceptării unei structuri partenere a unui nou membru.
      Articolul 4
      Observatori
      (1)   Statele membre ale Uniunii Europene, țările terțe și organizațiile interguvernamentale pot deveni observatori în cadrul CERIC-ERIC în baza unor acorduri specifice care sunt supuse aprobării Adunării generale, astfel cum se prevede la articolul 12 alineatul (3) litera (a).
      (2)   Observatorii sunt:
      
                  (a)
               
               
                  țări sau organizații interguvernamentale, în special atunci când acestea intenționează să candideze pentru statutul de membru deplin, deși sunt încă în curs de a-și dezvolta structuri partenere corespunzătoare;
               
            
                  (b)
               
               
                  țări sau organizații interguvernamentale implicate în proiecte comune cu un domeniu de aplicare și un orizont temporal specifice.
               
            (3)   Fiecare observator poate numi un reprezentant pentru a participa la Adunarea generală, fără drept de vot.
      Articolul 5
      Obiective, sarcini și activități
      (1)   Obiectivul CERIC-ERIC este de a contribui la programe și proiecte europene de cercetare, dezvoltare tehnologică și activități demonstrative de înalt nivel, reprezentând astfel o valoare adăugată pentru dezvoltarea Spațiului european de cercetare (SEC) și pentru potențialul său de inovare, stimulând în același timp impactul favorabil asupra dezvoltării științifice, industriale și economice.
      (2)   CERIC-ERIC promovează integrarea capacităților naționale multidisciplinare de analiză, de sinteză și de pregătire a eșantioanelor ale structurilor partenere care operează în principal în spațiul central-european într-o infrastructură europeană de cercetare descentralizată unică, deschisă cercetătorilor de la nivel mondial. CERIC-ERIC asigură, prin intermediul unui sistem internațional de acces și de evaluare inter pares, acces liber gratuit bazat pe merite și pe resursele disponibile, precum și utilizarea optimă a know-how-ului și a resurselor disponibile, la propunerea membrilor.
      (3)   CERIC-ERIC poate desfășura activități economice limitate, cu condiția ca acestea să fie strâns legate de sarcina sa principală și să nu pună în pericol realizarea acesteia.
      (4)   Pentru a-și atinge obiectivele, CERIC-ERIC:
      
                  (a)
               
               
                  exploatează întregul potențial științific al spațiului central-european în ceea ce privește utilizarea luminii sincrotron și a altor examinări microscopice pentru tehnicile de analiză și de modificare, în special pentru prepararea și caracterizarea materialelor și investigații structurale și imagistică în domenii precum științele vieții, nanoștiință și nanotehnologie, patrimoniu cultural, mediu și științele materialelor. Aceasta se realizează prin strânsa colaborare cu comunitățile de utilizatori, prin dezvoltarea și punerea la dispoziție a unui set de surse și instrumente complementare, a unui serviciu eficient și a unor condiții optime pentru utilizatori, precum și prin activități de comunicare cu potențiali utilizatori noi;
               
            
                  (b)
               
               
                  furnizează acces liber gratuit utilizatorilor selectați prin intermediul procesului de evaluare inter pares la nivel internațional, pe bază de calitate. Această abordare este pusă în aplicare în vederea sprijinirii capacității membrilor participanți de a îmbunătăți valoarea, calitatea și eficiența comunităților lor de cercetare în cadrul unei abordări internaționale de cooperare/concurență;
               
            
                  (c)
               
               
                  utilizează în mod optim resursele și know-how-ul prin coordonarea activităților de cercetare și de dezvoltare de tehnologii relevante, prin promovarea și coordonarea unor sesiuni comune de formare a personalului științific și tehnic și a tinerilor cercetători, precum și prin colaborarea cu comunitățile și industriile învecinate;
               
            
                  (d)
               
               
                  dezvoltă o strategie și o politică comună privind protecția și exploatarea know-how-ului și a proprietății intelectuale, promovând sprijinul acordat dezvoltărilor și utilizatorilor din mediul industrial;
               
            
                  (e)
               
               
                  asigură o comunicare internă și externă eficientă, prin coordonarea activităților de promovare, de sensibilizare și de marketing;
               
            
                  (f)
               
               
                  solicită finanțare.
               
            Articolul 6
      Resurse
      (1)   Resursele puse la dispoziția CERIC-ERIC constau în:
      
                  (a)
               
               
                  contribuții în natură din partea membrilor sau a entităților reprezentante pentru activitățile obișnuite ale CERIC-ERIC. Pe baza unui consens al Adunării generale, membrii sau entitățile reprezentante își pot aduce, de asemenea, contribuția financiară cu condiția respectării condițiilor și limitelor prevăzute la articolul 12;
               
            
                  (b)
               
               
                  contribuții în natură și/sau contribuții financiare din partea membrilor, a observatorilor și/sau a altor entități publice sau private pentru proiecte specifice ale CERIC-ERIC. Adunarea generală aprobă proiecte specifice și răspunderile aferente în conformitate cu articolul 9. Pentru contribuțiile în natură se aplică dispoziții contabile specifice;
               
            
                  (c)
               
               
                  subvenții, ajutoare și contribuții financiare din activități de cercetare și dezvoltare. Adunarea generală adoptă norme și proceduri privind utilizarea veniturilor obținute din contracte și contribuții externe, aprobate de către Adunarea generală în conformitate cu articolul 12 alineatul (3) litera (l), în special din activități finanțate de UE;
               
            
                  (d)
               
               
                  venituri obținute din activități economice limitate. CERIC-ERIC poate desfășura activități economice limitate, precum dezvoltarea comună de servicii comerciale. Aceste servicii trebuie să fie autonome din punct de vedere financiar și trebuie să acopere investițiile inițiale în măsura și pe durata necesară serviciilor. Veniturile sunt contabilizate separat;
               
            
                  (e)
               
               
                  alte intrări și resurse financiare. Pentru dezvoltarea activităților sau a proiectelor specifice care se încadrează în domeniul de aplicare al articolului 5, CERIC-ERIC poate contracta credite, sub rezerva aprobării Adunării generale și cu o majoritate calificată a membrilor, astfel cum se prevede la articolul 12;
               
            
                  (f)
               
               
                  gratuități și subvenții precum cele obținute de la organizațiile filantropice, fondurile de loterie și de la entitățile fără scop lucrativ. Sub rezerva aprobării de către Adunarea generală, CERIC-ERIC poate accepta subvenții, contribuții speciale, cadouri, donații și alte plăți de la orice persoană fizică sau entitate juridică, cum ar fi organizațiile filantropice sau fondurile de loterie, pentru sarcinile și activitățile prevăzute în statut.
               
            (2)   Resursele puse la dispoziția CERIC-ERIC sunt utilizate exclusiv pentru executarea sarcinilor și activităților prevăzute la articolul 5.
      (3)   Capacitățile CERIC-ERIC se bazează pe contribuțiile în natură din partea membrilor sau a entităților reprezentante în vederea realizării obiectivului comun. Astfel de contribuții, inclusiv partajarea și asigurarea accesului la structuri, la capacități și capabilități tehnice specializate și la sesiuni de formare sunt evaluate și contabilizate în vederea creditării valorii acestora în calitate de contribuții în natură acordate CERIC-ERIC.
      (4)   În plus, resursele esențiale și alte resurse în natură acordate pot include timpul de acces la instrumente, detașarea de personal, precum și orice alt tip de resurse, astfel cum a fost convenit de către membri sau de către entitățile reprezentante. Adunarea generală stabilește un sistem de contabilitate și norme comune pentru acceptarea de contribuții în natură, precum și estimarea acestora, evaluarea lor din punctul de vedere al costurilor și evaluarea creditului. Valoarea acestor contribuții în natură este integrată în bugetul anual și este inclusă în rapoartele financiare corespunzătoare.
      Articolul 7
      Exercițiul financiar, conturi anuale și principii bugetare
      (1)   Exercițiul financiar începe la 1 ianuarie și se încheie la 31 decembrie. Conturile anuale includ valoarea convenită a contribuțiilor în natură primite și a altor venituri prevăzute la articolul 6.
      (2)   Conturile anuale și bugetele anuale sunt aprobate de Adunarea generală. Conturile anuale sunt aprobate în termen de patru luni sau, în situații excepționale, în termen de șase luni de la încheierea exercițiului financiar. Conturile anuale sunt însoțite de un raport privind gestiunea bugetară și financiară a exercițiului financiar.
      (3)   CERIC-ERIC se supune cerințelor prevăzute de legile și reglementările naționale relevante referitoare la pregătirea, completarea, auditarea și publicarea conturilor.
      (4)   CERIC-ERIC contabilizează contribuțiile financiare în natură și cheltuielile și asigură buna gestiune financiară în scopul obținerii unui buget echilibrat.
      (5)   Scutirea de TVA și de accize și alte scutiri acordate în baza articolului 143 alineatul (1) litera (g) și a articolului151 alineatul (1) litera (b) din Directiva 2006/112/CE a Consiliului (1) și în conformitate cu articolele 50 și 51 din Regulamentul de punere în aplicare (UE) nr. 282/2011 al Consiliului (2), precum și în baza articolului 12 din Directiva 2008/118/CE a Consiliului (3), se aplică exclusiv în cazul achizițiilor realizate de CERIC-ERIC și al celor realizate de fiecare membru în legătură directă cu și pentru utilizarea oficială și exclusivă de către CERIC-ERIC, cu condiția ca o astfel de achiziție să fie realizată numai pentru activitățile neeconomice ale CERIC-ERIC conform activităților sale. Scutirile de TVA sunt limitate la achizițiile care depășesc valoarea de 300 EUR.
      (6)   CERIC-ERIC contabilizează în mod separat costurile și veniturile din activitățile sale economice și percepe pentru acestea prețul pieței sau, în cazul în care acesta nu poate fi stabilit, costul total plus o marjă rezonabilă. Aceste activități nu sunt acoperite de scutiri de taxe.
      Articolul 8
      Politica privind accesul utilizatorilor
      (1)   CERIC-ERIC oferă utilizatorilor externi acces liber gratuit la serviciile științifice disponibile în cadrul structurilor partenere, printr-un punct de intrare comun și a unei selecții pe baza sistemului internațional de evaluare inter pares, utilizând exclusiv criteriile privind calitatea științifică a experimentelor propuse, dezvoltând astfel un „mod de operare deschis al SEC” și depunând eforturi în direcția atragerii celor mai buni utilizatori de la nivel internațional. În acest scop, CERIC-ERIC întreprinde toate măsurile posibile pentru a asigura „accesul liber gratuit” la utilitățile științifice.
      (2)   Utilizatorii care solicită și accesează serviciile tehnice și/sau științifice pentru cercetare supusă drepturilor de proprietate intelectuală și/sau pentru formare și educație pot fi, de asemenea, acceptați dacă acest lucru nu contravine politicii privind accesul liber și dacă plătesc costurile aferente serviciilor.
      (3)   Adunarea generală stabilește strategii și proceduri pentru politica privind accesul utilizatorilor pentru cercetarea supusă sau nu drepturilor de proprietate intelectuală.
      Articolul 9
      Răspundere
      (1)   CERIC-ERIC răspunde pentru datoriile sale.
      (2)   Răspunderea financiară a membrilor sau a entităților reprezentante ale acestora în ceea ce privește datoriile CERIC-ERIC se limitează la contribuțiile lor anuale către CERIC-ERIC.
      (3)   CERIC-ERIC realizează asigurările corespunzătoare pentru a acoperi riscurile specifice lucrărilor de construire și de operare a infrastructurii CERIC-ERIC.
      (4)   Răspunderile legate de proiectele specifice executate în cadrul CERIC-ERIC în numele unui membru sau a mai multor membri și/sau observatori sunt stabilite de Adunarea generală. Adunarea generală definește răspunderea în ceea ce privește alte aspecte care pot fi legate, de exemplu, de utilizarea contribuțiilor în natură, inclusiv a celor care provin de la observatori și de la entități de finanțare externe.
      CAPITOLUL II
      
         GUVERNANȚA
      
      Articolul 10
      Organismele CERIC-ERIC
      Organismele de guvernanță ale CERIC-ERIC sunt Adunarea generală, directorul executiv, consiliul de administrație al structurilor partenere și Comitetul consultativ științific și tehnic internațional (ISTAC).
      Articolul 11
      Adunarea generală
      (1)   Fiecare membru este reprezentat în cadrul Adunării generale de maximum doi delegați. Delegații sunt numiți de membri pentru o perioadă de trei ani. Mandatul delegaților poate fi reînnoit cu trei luni înainte de încheierea acestuia. Fiecare membru comunică fără întârziere președintelui Adunării generale, în scris, orice numire sau încheiere a mandatelor delegaților săi. În cazul în care un delegat sau ambii delegați al (ai) unui membru nu poate (pot) participa la o reuniune și trebuie să fie reprezentat (reprezentați) de o altă persoană autorizată, respectivul membru trimite în acest sens o notificare scrisă, în conformitate cu normele de procedură ale Adunării generale, către președintele Adunării generale, înainte de reuniune.
      (2)   Delegații pot fi însoțiți de consilieri și de experți, în conformitate cu normele de procedură ale Adunării generale.
      (3)   Fiecare membru are dreptul la un vot unic indivizibil și este reprezentat atunci când cel puțin un delegat este prezent personal sau prin teleconferință în conformitate cu normele de procedură ale Adunării generale.
      (4)   Președintele ISTAC menționat la articolul 15 participă la ședințele Adunării generale cu titlu consultativ.
      (5)   Reuniunea Adunării generale se consideră valabil convocată dacă două treimi dintre membri sunt reprezentați. În cazul în care această condiție nu este îndeplinită, este convocată, cât mai curând posibil, o nouă reuniune a Adunării generale, cu aceeași ordine de zi, în conformitate cu regulamentul de procedură al Adunării generale. Cu excepția aspectelor menționate la articolul 12 alineatele (2) și (3), în cadrul noii reuniuni a Adunării generale, cvorumul se consideră întrunit dacă cel puțin jumătate dintre membri sunt reprezentați.
      (6)   Președintele Adunării generale este ales din rândul delegaților cu o majoritate calificată, astfel cum se prevede la articolul 12, pentru o perioadă de trei ani. Vicepreședintele poate fi numit cu aceeași majoritate, la propunerea președintelui, iar mandatul său va avea aceeași durată ca cea a mandatului președintelui. În cazul absenței președintelui și a vicepreședintelui, Adunarea generală este prezidată de delegatul cu cea mai mare vechime.
      (7)   Deciziile Adunării generale sunt luate în conformitate cu articolul 12.
      (8)   Adunarea Generală se reunește cel puțin o dată pe an. Adunarea generală este, de asemenea, convocată la cererea a cel puțin trei membri sau a directorului executiv, în cazul în care convocarea este solicitată în interesul CERIC-ERIC.
      (9)   Adunarea generală își stabilește propriile norme de procedură în conformitate cu statutul.
      (10)   Costul aferent participării la Adunarea generală este suportat de membri sau de entitățile lor reprezentante.
      (11)   Costurile aferente organizării locale a reuniunilor Adunării generale sunt considerate drept contribuție în natură din partea statului care găzduiește reuniunea.
      Articolul 12
      Competențele și majoritățile de vot ale Adunării generale
      (1)   Adunarea Generală este cea mai înaltă autoritate de guvernanță a CERIC-ERIC și este responsabilă pentru decizii legate de politica CERIC-ERIC în ceea ce privește aspectele de natură științifică, tehnică și administrativă. Adunarea generală emite instrucțiuni corespunzătoare privind activitatea directorului executiv.
      (2)   Adunarea generală decide, prin consens, asupra oricărei propuneri de modificare a statutului în conformitate cu procedura prevăzută în regulament.
      (3)   Următoarele aspecte necesită aprobarea Adunării generale cu o majoritate calificată de două treimi din numărul membrilor cu drept de vot:
      
                  (a)
               
               
                  aderarea de noi membri și statutul de observator;
               
            
                  (b)
               
               
                  propunerile privind contribuțiile în numerar ale membrilor, care fac obiectul unor limite și condiții indicate de către fiecare membru în parte;
               
            
                  (c)
               
               
                  structura organizațională și funcțională a CERIC-ERIC;
               
            
                  (d)
               
               
                  normele de procedură ale Adunării generale;
               
            
                  (e)
               
               
                  normele financiare și toate celelalte norme și proceduri de punere în aplicare a prevederilor statutului;
               
            
                  (f)
               
               
                  desemnarea președintelui și a membrilor Comitetului consultativ științific și tehnic internațional;
               
            
                  (g)
               
               
                  contractarea de credite;
               
            
                  (h)
               
               
                  aprobarea sau respingerea unei anumite structuri indicate de un membru ca structură parteneră, pe baza evaluării realizate de ISTAC sau de un Comitet internațional de evaluare constituit ad hoc;
               
            
                  (i)
               
               
                  numirea sau încheierea mandatului directorului executiv și atribuirea de competențe;
               
            
                  (j)
               
               
                  excluderea din CERIC-ERIC a unui membru care nu își îndeplinește obligațiile;
               
            
                  (k)
               
               
                  lichidarea CERIC-ERIC și decontarea activelor;
               
            
                  (l)
               
               
                  aprobarea contractelor și a contribuțiilor externe.
               
            (4)   Următoarele aspecte necesită aprobarea Adunării generale cu o majoritate calificată de două treimi din numărul membrilor prezenți care au drept de vot:
      
                  (a)
               
               
                  alegerea președintelui și a vicepreședintelui Adunării generale;
               
            
                  (b)
               
               
                  adoptarea programului științific și tehnic al CERIC-ERIC;
               
            
                  (c)
               
               
                  adoptarea programului anual de activități obișnuite și a bugetului anual al CERIC-ERIC;
               
            
                  (d)
               
               
                  adoptarea de proiecte specifice și a bugetelor aferente acestora;
               
            
                  (e)
               
               
                  stabilirea valorilor creditate pentru contribuțiile în natură;
               
            
                  (f)
               
               
                  adoptarea raportului anual de activitate;
               
            
                  (g)
               
               
                  închiderea conturilor anuale;
               
            
                  (h)
               
               
                  instituirea comitetelor consultative și a altor organisme.
               
            (5)   Cu excepția cazurilor în care există dispoziții contrare în statut, toate celelalte decizii ale Adunării generale sunt luate prin vot cu majoritatea membrilor prezenți și care votează.
      (6)   Fiecare membru dispune de un vot în cadrul Adunării generale, cu condiția ca statele membre ale Uniunii Europene sau țările asociate să dețină în comun, în orice moment, majoritatea drepturilor de vot. Abținerile nu sunt luate în considerare pentru obținerea majorității de vot. În caz de egalitate, votul președintelui Adunării generale prevalează.
      (7)   Adunarea generală are, de asemenea, orice altă competență și poate îndeplini orice altă funcție care poate fi necesară pentru realizarea obiectivelor CERIC-ERIC.
      Articolul 13
      Directorul executiv
      (1)   Directorul executiv este numit de Adunarea generală.
      (2)   Directorul executiv are calitatea de organ executiv al CERIC-ERIC și de reprezentant legal al CERIC-ERIC. Directorul executiv este responsabil cu gestionarea zilnică a CERIC-ERIC și participă la reuniunile Adunării generale cu titlu consultativ.
      (3)   Directorul executiv prezintă Adunării generale:
      
                  (a)
               
               
                  raportul anual al activităților CERIC-ERIC;
               
            
                  (b)
               
               
                  în urma consultării cu ISTAC și/sau cu alt organism consultativ, programul anual științific și tehnic propus al CERIC-ERIC însoțit de o descriere a contribuțiilor în natură care urmează să fie furnizate de fiecare membru în parte;
               
            
                  (c)
               
               
                  bugetul CERIC-ERIC propus pentru exercițiul financiar următor în conformitate cu normele financiare, inclusiv situația contabilă a contribuțiilor în natură pentru activitățile obișnuite și pentru proiectele specifice;
               
            
                  (d)
               
               
                  conturile pentru exercițiul financiar anterior;
               
            
                  (e)
               
               
                  orice alt element care trebuie discutat și aprobat de către Adunarea generală.
               
            Articolul 14
      Consiliul de administrație al structurilor partenere
      (1)   Consiliul de administrație al structurilor partenere este alcătuit din directorii structurilor partenere desemnați de membri sau de entitățile reprezentante.
      (2)   Consiliul de administrație al structurilor partenere își alege președintele din rândul membrilor săi.
      (3)   Consiliul de administrație al structurilor partenere supraveghează coordonarea și punerea în aplicare a strategiilor aprobate de Adunarea generală. Acesta asigură coerența și consecvența la nivelul CERIC-ERIC și colaborarea dintre membri.
      (4)   Consiliul de administrație al structurilor partenere este consultat de directorul executiv cu privire la toate propunerile care urmează să fie prezentate Adunării generale legate de:
      
                  (a)
               
               
                  programul anual științific și tehnic propus al CERIC-ERIC însoțit de descrierea contribuțiilor în natură care urmează să fie furnizate de fiecare membru în parte;
               
            
                  (b)
               
               
                  bugetul propus al CERIC-ERIC pentru exercițiul financiar următor în conformitate cu normele financiare, inclusiv situația contabilă a contribuțiilor în natură pentru activitățile obișnuite și pentru proiectele specifice.
               
            (5)   Modul de funcționare a consiliului de administrație al structurilor partenere este stabilit în normele de procedură care urmează să fie adoptate de Adunarea generală.
      Articolul 15
      Comitetul consultativ științific și tehnic internațional (ISTAC)
      (1)   Adunarea generală va numi, în conformitate cu articolul 12, membrii ISTAC din rândul personalităților remarcabile în domeniile relevante pentru CERIC-ERIC; numărul acestora este determinat de Adunarea generală.
      (2)   Cu excepția apariției unor situații excepționale, ISTAC propune un președinte din rândul membrilor săi în vederea numirii în această calitate de către Adunarea generală.
      (3)   ISTAC oferă consultanță independentă Adunării generale și directorului executiv cu privire la aspectele strategice, precum și cu privire la activitățile științifice și tehnice desfășurate de CERIC-ERIC.
      (4)   ISTAC evaluează, în special, propunerile privind noile structuri partenere și funcționarea celor existente, furnizând consultanță Adunării generale cu privire la acceptarea și menținerea acestora.
      (5)   Costurile aferente funcționării ISTAC sunt suportate de către membri, în mod echitabil, sau din bugetul CERIC-ERIC.
      Articolul 16
      Comitetul independent de experți în materie de audit
      (1)   Adunarea generală stabilește un organism independent de experți în materie de audit pentru a certifica că achizițiile destinate utilizării sub formă de contribuții în natură, care sunt incluse de către Adunarea generală în bugetul anual al CERIC-ERIC, sunt în conformitate cu cerințele prevăzute la articolul 7 alineatul (5).
      (2)   Membrii comitetului independent de experți în materie de audit sunt numiți de Adunarea generală pentru o perioadă de trei ani care nu poate fi reînnoită.
      (3)   Comitetul independent de experți în materie de audit este asistat de experți tehnici și prezintă un raport privind constatările sale în cadrul fiecărei reuniunii a Adunării generale.
      Articolul 17
      Audit și evaluarea impactului
      (1)   Conturile și bugetele generale ale CERIC-ERIC, precum și valorile contribuțiilor în natură acordate CERIC-ERIC pentru activitățile sale sunt certificate de auditori independenți numiți de Adunarea generală. Costurile aferente respectivelor auditări sunt suportate de CERIC-ERIC.
      (2)   CERIC-ERIC realizează o evaluare periodică a calității activităților sale științifice și o evaluare a impactului său asupra Spațiului european de cercetare, a regiunilor care găzduiesc structurile sale partenere, precum și a impactului său la nivel internațional. În acest sens, sunt luate în considerare atât performanța CERIC-ERIC în calitate de consorțiu, cât și performanțele individuale ale structurilor partenere.
      Articolul 18
      Politica privind resursele umane
      (1)   CERIC-ERIC asigură egalitatea de tratament și de șanse pentru toți membrii personalului său și sprijină mobilitatea între parteneri și, în general, în cadrul spațiului central-european și în afara acestuia. CERIC-ERIC depune eforturi pentru a atrage personal tânăr, precum studenți, cercetători și tehnicieni pentru formare într-un mediu internațional deschis.
      (2)   În general, personalul necesar pentru desfășurarea activităților specifice CERIC-ERIC este detașat în cadrul CERIC-ERIC de către membri, entitățile reprezentante, observatori sau de către alte instituții colaboratoare.
      (3)   Costurile aferente detașării personalului sunt suportate de respectivul membru sau de respectiva entitatea reprezentantă și, cu excepția unor situații excepționale, acestea constituie o parte din contribuțiile în natură. Detașarea legată de proiecte specifice sau în scopuri de formare poate fi, de asemenea, contabilizată, în conformitate cu modalitățile specifice ale proiectului.
      (4)   Politica și normele interne privind angajarea de personal de către CERIC-ERIC sunt stabilite de Adunarea generală și se bazează pe contracte cu durată determinată.
      Articolul 19
      Proprietatea intelectuală și politica privind confidențialitatea și datele
      (1)   Termenul de „proprietate intelectuală” (PI) este interpretat în conformitate cu articolul 2 din Convenția de instituire a Organizației Mondiale a Proprietății Intelectuale semnată la 14 iulie 1967.
      (2)   Partajarea și integrarea proprietății intelectuale între membri sau entitățile reprezentante fac obiectul unor norme interne aprobate de Adunarea generală, având ca scop îmbunătățirea valorii adăugate a PI și a impactului asupra economiilor regionale și ale UE. Normele interne vizează, de asemenea, clauzele privind confidențialitatea și partajarea de date.
      (3)   Drepturile privind proprietatea intelectuală obținută din activitățile finanțate de CERIC-ERIC revin CERIC-ERIC.
      (4)   CERIC-ERIC respectă legislația aplicabilă privind protecția datelor și a confidențialității.
      Articolul 20
      Transferul de tehnologie și relația cu industria
      CERIC-ERIC, în calitate de organism descentralizat, acționează ca punct de contact pentru industria europeană, prin:
      
                  (a)
               
               
                  furnizarea de informații și colaborarea cu industria în materie de cercetare și dezvoltare, de exemplu prin activități comune de dezvoltare, precalificare prin realizarea de prototipuri;
               
            
                  (b)
               
               
                  consolidarea impactului economic al membrilor sau al entităților reprezentante prin crearea de sinergii și puncte comune în ceea ce privește transferul de cunoștințe și de tehnologie;
               
            
                  (c)
               
               
                  sublinierea implicării industriei și a oportunităților pentru aceasta;
               
            
                  (d)
               
               
                  stimularea și sprijinirea industriilor derivate din cercetare.
               
            Articolul 21
      Politicile privind achizițiile publice
      Politica CERIC-ERIC privind achizițiile publice se bazează pe principiul transparenței, al nediscriminării și al concurenței, luând în considerare necesitatea asigurării faptului că ofertele respectă cele mai bune cerințe tehnice, financiare și de livrare, informând în același timp în prealabil industria cu privire la specificațiile solicitate pentru realizarea de componente și sisteme avansate.
      Articolul 22
      Comunicare și diseminare
      (1)   Sarcinile și activitățile CERIC-ERIC vizează consolidarea cercetării europene, iar activitățile sale de comunicare și diseminare sprijină această abordare strategică.
      (2)   CERIC-ERIC promovează diseminarea publicațiilor științifice și a cunoștințelor științifice și tehnice rezultate din activitățile sale în rândul comunității științifice, al mediului industrial și al publicului larg.
      (3)   Dacă este cazul, CERIC-ERIC, interacționează cu factorii de decizie relevanți pentru a-și realiza obiectivele.
      CAPITOLUL III
      
         DISPOZIȚII FINALE
      
      Articolul 23
      Limba de lucru
      Limba de lucru a CERIC-ERIC este limba engleză.
      Articolul 24
      Durată și retragere
      (1)   CERIC-ERIC este instituită pentru o perioadă inițială de zece ani, care va fi prelungită în mod automat pentru perioade de zece ani succesive.
      (2)   Membrii se pot retrage din CERIC-ERIC după o perioadă inițială de cinci ani în baza unui preaviz scris adresat cu cel puțin un an în prealabil. Orice retragere intră în vigoare la sfârșitul exercițiului financiar care urmează celui în care a fost adresat preavizul sau la o dată ulterioară propusă de membrul respectiv.
      (3)   Un membru care se retrage nu este scutit de obligațiile și angajamentele restante față de CERIC-ERIC și față de terțe părți la momentul în care intră în vigoare retragerea și nici de compensațiile datorate pentru prejudiciile suportate de CERIC-ERIC ca urmare a unei decizii sau a actelor înregistrate înainte de retragerea acestuia.
      Articolul 25
      Neîndeplinirea obligațiilor
      În cazul în care un membru nu își îndeplinește obligațiile principale prevăzute în statut, el își pierde calitatea de membru al CERIC-ERIC în urma unei decizii a Adunării generale luate cu o majoritate calificată de două treimi din membrii cu drept de vot. Membrul care nu și-a îndeplinit obligațiile nu are drept de vot cu privire la această decizie.
      Articolul 26
      Condiții de dizolvare
      CERIC-ERIC este dizolvată dacă:
      
                  (a)
               
               
                  retragerea unui membru sau a mai multor membri are ca efect imposibilitatea îndeplinirii în continuare a cerințelor regulamentului;
               
            
                  (b)
               
               
                  obiectivele CERIC-ERIC nu pot fi realizate;
               
            
                  (c)
               
               
                  este semnat un acord reciproc între membri.
               
            Articolul 27
      Lichidarea și decontarea activelor
      (1)   În cazul dizolvării CERIC-ERIC, CERIC-ERIC rămâne responsabil pentru toate obligațiile și angajamentele restante față de părți terțe.
      (2)   Lichidarea CERIC-ERIC ca urmare a îndeplinirii uneia dintre condițiile de dizolvare enumerate la articolul 26 necesită o decizie a Adunării generale luată cu o majoritate calificată de două treimi din toți membrii cu drept de vot, notificată Comisiei Europene în conformitate cu articolul 16 din regulament. O astfel de decizie trebuie să specifice cel puțin:
      
                  (a)
               
               
                  numărul lichidatorilor și normele de funcționare a comisiei de lichidatori în cazul în care există mai mulți lichidatori;
               
            
                  (b)
               
               
                  numirea lichidatorilor și indicarea lichidatorilor care au calitatea de reprezentanți legali ai CERIC-ERIC aflat în curs de lichidare;
               
            
                  (c)
               
               
                  criteriile de lichidare, inclusiv posibilul transfer al activităților către o altă entitate juridică și competențele lichidatorilor.
               
            Articolul 28
      Modificarea statutului
      Propunerile de modificare a statutului sunt adoptate de Adunarea generală prin consens și sunt prezentate Comisiei în conformitate cu articolul 11 din regulament.
      Articolul 29
      Versiunea consolidată a statutului
      Statutul este actualizat și pus la dispoziție pe site-ul CERIC-ERIC și, de asemenea, la sediul statutar. Orice modificare a statutului se indică în mod clar prin intermediul unei notificări specificând dacă modificarea în cauză constituie un element esențial sau neesențial al statutului, în conformitate cu articolul 11 din regulament și cu norma aplicată în vederea adoptării sale.
      
         (1)  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).
      
         (2)  Regulamentul de punere în aplicare (UE) nr. 282/2011 al Consiliului din 15 martie 2011 de stabilire a măsurilor de punere în aplicare a Directivei 2006/112/CE privind sistemul comun al taxei pe valoarea adăugată (JO L 77, 23.3.2011, p. 1).
      
         (3)  Directiva 2008/118/CE a Consiliului din 16 decembrie 2008 privind regimul general al accizelor și de abrogare a Directivei 92/12/CEE (JO L 9, 14.1.2009, p. 12).